## El Consell col·labora amb l’Agència Espanyola del Medicament per a implementar programes d’optimització d’ús d’antibiòtics

*** Estos programes són altament eficaços per a millorar el maneig terapèutic de pacients amb infeccions greus a l'hospital i infeccions freqüents en el pacient ambulatori
* La Conselleria de Sanitat s'adherirà a l'addenda de pròrroga del conveni entre l'Agència Espanyola del Medicament i Productes Sanitaris (AEMPS) i la Conselleria de Salut de la Comunitat Autònoma de Galícia**

El Consell col·laborarà, a través de la Conselleria de Sanitat, amb l’Agència Espanyola del Medicament i Productes Sanitaris (AEMPS) per a implementar programes d’optimització d’ús d’antibiòtics en l’àmbit hospitalari, sociosanitari i d’atenció primària.

L’AEMPS va subscriure un conveni amb la Conselleria de Salut de la Comunitat Autònoma de Galícia en 2019 per a posar en marxa esta classe de programes. Este conveni s’ha prorrogat amb una addenda, en la qual s’establix la possibilitat d’adhesió d’aquelles comunitats autònomes i les ciutats de Ceuta i Melilla que així ho manifesten, mitjançant la firma de l’acte d’adhesió.

D’esta manera, la Conselleria de Sanitat s’adherirà a l’addenda de pròrroga del conveni entre l’AEMPS i la Conselleria de Salut de la Comunitat Autònoma de Galícia, per a implementar esta classe de programes.

Estos programes d’optimització d’ús d’antibiòtic (PROA) en l’àmbit hospitalari, d’atenció primària i sociosanitari són altament eficaços per a millorar el maneig de pacients amb infeccions greus a l’hospital, i han permés millorar i optimitzar el maneig terapèutic antimicrobià d’infeccions freqüents del pacient ambulatori.

Fecha: 21/11/2023